Verlam in gru-botsing: ‘Ongelooflik wat hy al bereik het’Ulrich tydens een van sy rehabilitasiesessies. Foto: Verskaf Daniel Bester (28), Ulrich se broer, het aan Maroela Media gesê Ulrich is Donderdag na die Pretoriase Muelmed-hospitaal se rehabilitasie-eenheid oorgeplaas. “Hy het reeds van Vrydag af elke dag sessies in die gimnasium gehad saam met die fisioterapeut en biokinetikus.” Volgens Bester het sy broer Sondag ŉ rusdag gehad aangesien dit sy 25ste verjaardag was en die gesin saam met hom gebraai het. Ulrich is intussen ook nie meer gekoppel aan asemhalingsapparate nie en haal nou heeltemal self asem. Ulrich het intussen gevoel in sy skouers begin terugkry sowel as in dele van sy bo-arms. “Ek het die gevoel dat hy weer die gebruik van sy arms sal terugkry. Die dokters is nog besig met ŉ klomp toetse en hou sy fisio-sessies dop. Hy het tydens een van sy gim-sessies dit reggekry om homself met sy skouerspiere bo te hou.” Brandbestryders en paramedici spook om Ulrich uit die wrak te verwyder. Foto: Hartbeespoort Emergency Rescue Unit/Facebook Volgens Bester is sy broer baie positief. “Sy doelwit is om binne die volgende drie weke weer sy arms te kan gebruik. Hy is baie gelukkig met die vordering wat hy maak en hy geniet die interaksie met ander pasiënte by die rehabilitasiesentrum. Hy glimlag en is gelukkig. Die fisioterapeute en biokinetici kan nie glo wat hy al so vinnig bereik het nie. Dis ongelooflik.” Bester het gesê sy broer is ŉ baie sterk mens en dat die ding hom nie sal onderkry nie. “Hulle is besig om vir hom ŉ spesiale rolstoel te maak aangesien hy nie in ŉ normale rolstoel pas nie. Hy is te lank en sy skouers is te breed.” Volgens Bester beteken almal se gebede so baie vir sy broer. “Hy het klomp boodskappe op sy verjaardag gekry en dit was wonderlik. Hy waardeer dit so baie.” Lees alle vorige berigte oor Ulrich Bester op Maroela Media.